સોમ, બુધ અને શુક્ર એમ વીકમાં ત્રણ દિવસ તેમણે કોર્ટમાં હાજરી માટે જવાનું હોય છે એટલે આમ જોઈએ તો આ દિવસો તો તેમના કોર્ટ અને કેસની વિગતોમાં જ પસાર થઈ જાય છે. બાકીના સમયમાં તેઓ જેટલું પણ સાહિત્યસર્જન થઈ શકે એ કરે છે. મુંબઈ આવ્યા ત્યારથી તેમના ઇન્ટરવ્યુ માટે અનેક નૅશનલ અને રીજનલ મીડિયા તેમની પાછળ પડ્યાં છે, પણ તેઓ એ બધાથી પોતાની જાતને અળગી રાખે છે. વણઝારા કહે છે, ‘અત્યારે મને શાંતિ જોઈએ છે અને આ વાતાવરણમાં મારે કવિતાઓ લખવી છે. સાબરમતી જેલમાં હતો ત્યારે મારા કવિતાના ત્રણ સંગ્રહો પ્રકાશિત થયા. અત્યારે ચોથાનું બધું કામ પૂરું થઈ ગયું છે. ગુજરાત જવાની પરમિશન મળશે ત્યારે એનું પ્રકાશન કરીશ.’